Euroliga
Euroliga je evropsko profesionalno košarkaško klupsko takmičenje. Većina je smatra najjačim takvim takmičenjem u Evropi. Sastoji se od 18 klubova, od kojih 16 imaju dugoročne licence te pozivnice, što je čini poluzatvorenom ligom. Osnovala ju je FIBA krajem 1957, a od 2000. njom upravlja kompanija Euroleague Basketball. Takmičenje je prvi put igrano 1958. pod imenom FIBA Kup evropskih šampiona (što je preimenovano u FIBA Euroliga) i održavano je pod okriljem FIBA-e do osnivanja Euroleague Basketballa. Kup evropskih šampiona i Euroliga smatraju se istim takmičenjem, a na promjenu imena gleda se kao na re-branding. Euroliga je jedna od najpopularnijih liga u dvoranskim sportovima na svijetu; u sezoni 2017/18. na utakmice je u prosjeku dolazilo 8780 gledalaca, po čemu je zauzimala peto mjesto među bilo kojim profesionalnim ligama u dvoranskim sportovima na svijetu, a prvo izvan Sjedinjenih Američkih Država, te drugo među profesionalnim košarkaškim ligama na svijetu, odmah iza NBA lige. Titulu su osvajala 22 kluba, od kojih je 14 to uspjelo više od jednog puta. Najuspješniji je Real Madrid, s 11 titula.